少華山
作者：李廌
朝代：宋

paragraphs: 少華連延翠烟永，細路緣雲上高頂。
奇峰西奔入秦蜀，幽谷南通接荆郢。
昔年蛟龍忽變化，怒蹙山巔壓州境。
山靈吐怪助豪彊，地軸狂推如轉梗。
盤龍七社萬戶餘，卵覆巢傾伸臂猛。
近來又說神羊嶺，六里橫開罅如井。
居民惴惴已憂疑，惟恐蛟龍怒還逞。
勿令岸谷復顛移，鼓鑄神功煩禹鼎。